**Az előterjesztést megtárgyalták:**

- Gazdasági és Városstratégiai Bizottság

***A határozati javaslatot törvényességi***

***szempontból megvizsgáltam:***

/: Dr. Károlyi Ákos :/

jegyző

ELŐTERJESZTÉS

Szombathely Megyei Jogú Város Közgyűlésének 2017. június 15-i ülésére

**Javaslat a menetrendszerinti személyszállítással kapcsolatos döntések meghozatalára**

1. **A közszolgáltatás jövőbeni ellátására vonatkozó pályázati felhívás elfogadása**

A menetrend szerinti helyi közlekedési közszolgáltatási feladatok ellátására vonatkozó közszolgáltatási szerződés 2017. január 1. napján lépett hatályba és 2018. december 31-ig tart. A személyszállítási szolgáltatásokrólszóló 2012. évi XLI. törvény szerint a közlekedési szolgáltató kizárólag közszolgáltatási szerződés keretében bízható meg. A közszolgáltatási szerződést e törvény pályázatra vonatkozó szabályai szerint kell megkötni. Az 1370/2007/EK rendelet 7. cikk (2) bekezdésében előírt előzetes tájékoztatási kötelezettség teljesítését követően a pályázati felhívást az ellátásért felelősnek legalább kettő országos napilapban, továbbá a Magyar Közlöny mellékleteként megjelenő Hivatalos Értesítőben, az ellátásért felelős hivatalos honlapján, továbbá az önkormányzatnak a helyben szokásos módon is közzé kell tennie a pályázat benyújtási határidejét legalább 60 nappal megelőzően. Az 1370/2007/EK rendelet 7. cikk (2) bekezdése szerint az ellátásért felelősnek legalább egy évvel az ajánlati felhívás közzététele előtt, vagy egy évvel a közvetlen odaítélés előtt az Európai Unió Hivatalos Lapjában legalább a következő információkat kell közzétennie: az illetékes hatóság neve és címe; a tervezett odaítélési mód; az odaítélés tárgyát képező lehetséges szolgáltatások és területek. A törvény alapján belső szolgáltató (olyan közlekedési szolgáltató, amelyaz önkormányzat belső szervezeti egysége, vagy az önkormányzat többségi befolyása alatt álló gazdasági társaság, amelynek a tevékenységét az önkormányzat irányítja, vagy olyan egyéb gazdasági társaság, amelyben az önkormányzat meghatározó befolyással rendelkezik) pályáztatás nélkül is megbízható a szolgáltatás elvégzésével.

A vonatkozó szabályozás ismeretében az Európai Unió Hivatalos Lapjában 2017. július hónapban indokolt a pályázati eljáráshoz szükséges információk közzététele.

A közzététel tartalmi elemeire vonatkozó elvárásokat az alábbiak szerint javasolom meghatározni:

Szombathely város közigazgatási területén a helyi közösségi közlekedési szolgáltatási feladatok ellátása, a közszolgáltatási szerződés határozott, 2019. január 1-től 2028. december 31-ig terjedő időtartamra jön létre. Tájékoztatom a tisztelt Közgyűlést, hogy a szerződés időtartama minimum 3 év, maximum 10 év lehet.

**A teljesítményi igények az alábbiak:**

a.) évenkénti összes menetteljesítmény 1.891.900 km (ebből 170,6 ekm a rezsi km)

b.) az üzemeltetett viszonylatokra a jelenleg érvényes vonalhálózati viszonylatok az irányadók.

**A járműparkkal szemben támasztott követelmények:**

a.) szükséges minimális jármű darabszám: 44 db autóbusz

b.) a gépjárművek átlagéletkorát a szerződéskötéstől számított 4 éven belül 10 év alá vinni, és a szerződés további időtartama alatt legalább ezen a szinten tartani úgy, hogy 2023. január 1-től az egyes autóbuszok életkora sem haladhatja meg a 15 évet.

c.) Az alkalmazandó autóbuszoknak 2023. január 1-től 100%-ban az autóbusz teljes hosszában alacsonypadlósnak valamint térdeplő üzemmódra alkalmasaknak kell lenniük, vagy rendelkezniük kell rokkantrámpával.

d.) Az alkalmazandó autóbuszoknak 2023. január 1-től legalább 50 %-ban klímatizáltnak kell lenni.

e.) A járműállomány legalább 50%-ának egységes gyártmányúnak (egy azonos gyártótól származónak) kell lennie. A teljes járműpark legfeljebb 4 gyártmányból tevődhet össze. Ezen előírt összetételt a szolgáltatás végzésének teljes időtartama alatt biztosítani kell.

f.) A szerződéskötés kezdetétől a járműállomány 50%-ának EURO 6 – os környezetvédelmi normának kell megfelelni, továbbá az újonnan beszerzett járműveknek is meg kell felelniük az EURO 6 – os környezetvédelmi normának.

1. **Javaslat a helyi közösségi közlekedés központi költségvetés által biztosított támogatásának igénybevételére**

Magyarország 2017. évi központi költségvetéséről szóló 2016. évi XC. törvény (a továbbiakban: költségvetési törvény) 3. mellékletének I. 5. pontja alapján a települési önkormányzatok 2017. évben is igényelhetnek költségvetési támogatást a helyi közösségi közlekedés támogatására. Az előirányzatból támogatást - Budapest Főváros Önkormányzata kivételével - az a települési önkormányzat igényelhet, amely a településen a tárgyév egészében helyi közforgalmú közlekedést lebonyolító gazdálkodó szervezetet, illetve költségvetési szervet tart fenn, a helyi közforgalmú közlekedés lebonyolítására az önkormányzati, állami és egyéb szolgáltatóval jogszabály alapján közszolgáltatási szerződést kötött, vagy egyéb a tevékenység gyakorlásának jogát koncessziós szerződésben időlegesen átengedte (a továbbiakban együtt: helyi közlekedés).

A támogatást a települési önkormányzatok pályázati úton igényelhetik. A költségvetési törvény 3. mellékletének Kiegészítő szabályok 1. c) pontja alapján a közlekedésért felelős miniszter a helyi önkormányzatokért felelős miniszter és az államháztartásért felelős miniszter egyetértésével pályázatot írt ki. A Hivatalos Értesítőben, valamint a www.kormány.hu honlapon történő közzététel előtt a Magyar Államkincstár az általa üzemeltetett eAdat rendszeren 2017. május 12-én küldött értesítőt a települési önkormányzatok helyi közösségi közlekedésének támogatásáról szóló hivatalos, részletes pályázati kiírásról. A vissza nem térítendő költségvetési támogatás folyósítása részletekben, időarányosan történik, felhasználásának határideje tárgyév december 31. A támogatás összege az önkormányzat által a tárgyévet megelőző évben a helyi közlekedés működtetésének, folyamatos üzemeltetésének és eszközfenntartási ráfordításainak finanszírozására fordított saját forrást (145.536 eFt) legfeljebb 25 %-kal haladhatja meg. A költségvetési törvényben meghatározott éves támogatási keret a pályázati kiírásban meghatározott feltételeknek megfelelően benyújtott pályázati kérelmekben közölt adatok alapján a tárgyévet megelőző évben ténylegesen teljesített – környezetvédelmi szempontból súlyozott – személyszállítási teljesítmény arányában kerül felosztásra.

A támogatás igényléséhez a pályázati adatlap benyújtása elektronikus úton szolgáltatónként kitöltött, a Magyar Államkincstár által üzemeltetett elektronikus rendszeren (Önkormányzati Előirányzat Gazdálkodási Modul) keresztül történik. A pályázati adatlapot és a további benyújtandó dokumentumokat a Magyar Államkincstárnak kell postai úton történő megküldéssel papír alapon benyújtani egy eredeti és egy hitelesített másolati példányban. A pályázatok szabályszerűségi, formai és tartalmi felülvizsgálatát, a szükséges hiánypótlást a Magyar Államkincstár Területi Igazgatósága az Ávr. 70. § (3) bekezdése és a 83. §-a alapján végzi.

Az elektronikus adatrögzítés határideje 2017. június 12.

A pályázat papír alapú benyújtásának határideje 2017. június 13.

A fentiek következtében tájékoztatom a Tisztelt Közgyűlést, hogy a pályázat a Közgyűlést megelőzően benyújtásra kerül. A támogatáshoz szükséges testületi döntés hiánypótlás keretében kerül benyújtásra.

A hiánypótlás keretében benyújtott dokumentumok benyújtásának határideje 2017. június 26.

A pályázathoz csatolni kell az önkormányzatnak határozatba foglalt nyilatkozatát arról, hogy:

* a helyi személyszállítási közszolgáltatást a tárgyév január 1-jétől december 31-éig folyamatosan fenntartja,
* a helyi közlekedés működtetéséhez (folyamatos üzemeltetéséhez és eszközfenntartási ráfordításaihoz), valamint fejlesztéséhez a tárgyévet megelőző évre vonatkozóan a kérelem benyújtásáig szolgáltatónként milyen nettó összegű, saját forrásból származó, vissza nem térítendő önkormányzati támogatást számolt el,
* pályázati eljárás útján vagy pályázati eljárás nélkül a közszolgáltatással közvetlenül megbízva kötötte-e meg a szolgáltatóval a közszolgáltatási szerződést.

Az Önkormányzat a helyi közlekedés működtetéséhez 2016. évre (a 2016. I. félévi elszámolásaként) 145.536 eFt összegű saját forrást biztosított. A 2016. évi elnyert normatív támogatás összege 27.915 eFt.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjen.

**Szombathely, 2017. június „ ”**

**/: Dr. Puskás Tivadar :/**

**I.**

**HATÁROZATI JAVASLAT**

**….…./2017. (VI. 15.) Kgy. számú határozat**

A Közgyűlés megtárgyalta a helyi közösségi közlekedéssel kapcsolatos döntések meghozatalára vonatkozó előterjesztést, és az alábbi döntést hozza:

1. A Közgyűlés egyetért a menetrendszerinti helyi közlekedési közszolgáltatási feladatok ellátására vonatkozó pályázati felhívás megjelentetése előtt az 1370/2007/EK rendelet 7. cikk (2) bekezdésében előírtaknak megfelelő információk előterjesztés szerinti közzétételével.
2. A Közgyűlés felhatalmazza a polgármestert, hogy a menetrendszerinti helyi közlekedési közszolgáltatási feladatok ellátására vonatkozó pályázati felhívás megjelentetése előtt az Európai Unió Hivatalos Lapjában a szükséges információk közzétételéről gondoskodjon.
3. A Közgyűlés felkéri a Polgármestert, hogy a menetrendszerinti személyszállítási közszolgáltatásra vonatkozó pályázati eljárás megindításához szükséges részletes pályázati felhívást és pályázati kiírást a Közgyűlés 2018. márciusi ülésére terjessze elő

**Felelős:** Dr. Puskás Tivadar Polgármester

Illés Károly Alpolgármester

Molnár Miklós Alpolgármester

Dr. Károlyi Ákos Jegyző

(A végrehajtás előkészítéséért:

Lakézi Gábor, a Városüzemeltetési Osztály vezetője

Stéger Gábor, a Közgazdasági és Adó Osztály vezetője)

**Határidő:** 1. pont: azonnal

2. pont: 2017. július 15.

3. pont: 2018. március 30.

**II.**

**HATÁROZATI JAVASLAT**

**….…./2017. (VI. 15.) Kgy. számú határozat**

A Közgyűlés a helyi közösségi közlekedés központi költségvetés által biztosított támogatás igénybevételére előterjesztett javaslatot megtárgyalta, és azzal kapcsolatban az alábbi döntést hozta:

* 1. Szombathely Megyei Jogú Város Közgyűlése nyilatkozik, hogy az ÉNYKK Északnyugat-magyarországi Közlekedési Zrt. 2016. december 21-én megkötött „Közszolgáltatási Szerződés” alapján a helyi személyszállítási közszolgáltatást a tárgyév január 1-jétől december 31-éig folyamatosan fenntartja.
  2. Szombathely Megyei Jogú Város Közgyűlése nyilatkozik, hogy a helyi közlekedés működtetéséhez (folyamatos üzemeltetéséhez és eszközfenntartási ráfordításaihoz), valamint fejlesztéséhez a tárgyévet megelőző évre vonatkozóan a kérelem benyújtásáig 2016. I. félévre 145.536 eFt, azaz száznegyvenötmillió-ötszázharminchatezer forint összegű saját forrásból származó, vissza nem térítendő önkormányzati támogatással járult hozzá.
  3. Szombathely Megyei Jogú Város Közgyűlése nyilatkozik, hogy a személyszállítási szolgáltatásról szóló 2012. évi XLI. tv. alapján 2016. évben lefolytatott nyilvános pályázati eljárása eredménytelenül zárult, így a törvény 24.§ (4) bekezdése a) pontjában kapott felhatalmazás alapján, Szombathely Megyei Jogú Város Önkormányzata közvetlenül bízta meg az ÉNYKK Északnyugat-magyarországi Közlekedési Központ Zrt.-t (9700 Szombathely, Körmendi út 92.) a közszolgáltatási feladat ellátásával.
  4. A Közgyűlés felhatalmazza a Polgármestert a helyi közösségi közlekedés támogatásának igénylésére vonatkozó pályázathoz csatolandó önkormányzati határozatba foglalt nyilatkozat a pályázati kiírásban meghatározott hiánypótlási határidőben történő benyújtására.

**Felelős:** Dr. Puskás Tivadar polgármester

Illés Károly alpolgármester

Molnár Miklós alpolgármester

(A végrehajtás előkészítéséért:

Lakézi Gábor, a Városüzemeltetési Osztály vezetője

Stéger Gábor, a Közgazdasági és Adó Osztály vezetője)

**Határidő:** 1-3. pont: folyamatos

4. pont: 2017. június 26.